PIIBLIKOHVIK
Tere tulemast taas Piiblikohviku saatesse!
Võiks öelda, et tänases saates naaseme oma alalise eesmärgi juurde
ehk tahame Piiblikohvikus Piiblist rääkida.
Tänaseks teemaks on Kolmainsus.
Miks on tähtis hoida kinni selle tähendusest ja tähtsusest?
Tere tulemast, teoloog, kirjanik ja toimetaja Pasi Turunen!
- Aitäh. Tore sinuga Piiblist vestelda!
Kohe alustuseks küsimus:
Miks on tähtis meeles pidada ja säilitada arusaamist,
et Jumal on Kolmainu Jumal - Isa, Poeg ja Püha Vaim,
kolm isikut ühes jumalolendis.
See on tähtis seetõttu,
et usuksime Jumalat sellisena nagu Ta end ise ilmutanud on.
Kas usume Jumala kohta, mida Ta ise enda kohta öelnud on?
Keegi võib küsida, miks on tähtis Jeesust uskuda.
Kui me ei usu, et Jeesus on Jumala Poeg,
teeme Johannese kirja järgi Jumala valetajaks.
On tähtis uskuda Jumalat sellisena, nagu Ta on end ilmutanud.
Õpetus Kolmainsusest pole mingi teoreetiline konstrukt Jumalast.
See põhineb sellel, kuidas Jumal on end Piiblis ilmutanud
Loojana, Lunastajana ja Pühitsejana.
Kõiges, mida Jumal teeb, on Ta ilmutanud end Kolmainu Jumalana.
See, mida Jumala kohta usume või ei usu,
puudutab kõiki neid valdkondi: loomist, lunastust ja pühitsust.
See on omane vaid piibellikule kristlusele,
et usutakse Kolmainu Jumalat.
Esimene küsimus on seega kindlasti:
Kust sa selle Kolmainsuse Piiblis leiad?
Mõnede väitel on see kiriku poolt
mitusada aastat hiljem välja mõeldud leiutis
ja seda pole Piiblis. Mida vastad süüdistusele?
Sõna 'kolmainsus' Piiblis pole.
Kuid kasutame täna teisigi sõnu, mida Piiblist ei leia.
See pole piisav põhjendus.
Kolmainsus vormiti selliseks nagu me seda teoloogiliselt tunneme
hilisematel sajanditel.
Sellega lahendati Piibli ilmutuses nähtav pilt Jumalast,
kes on ühelt poolt üksainus; taheti hoida kinni monoteismist,
kuna Jumal on ilmutanud end ühe Jumalana,
kuid teiselt poolt taheti olla ustavad Piiblile, mis ilmutab,
et see üks Jumal on ilmutanud end Isana, Pojana ja Püha Vaimuna.
Tollal pakuti rohkesti teisigi vastuseid.
2. saj näiteks pakuti mõtet, et Jumal näitleb kolmes eri rollis.
See on teatud unitaarne nägemus,
kuid selle järgi on Jumal ühes olukorras Isa, teises Poeg
ja kolmandas Püha Vaim.
Tõdeti, et sellised lahenduskatsed ei õigusta neid piiblitekste,
kus Isa näitab end Pojast erineva isikuna
ja Poeg pole Isa. Näiteks Jeesuse ristimine.
Matteuse evangeeliumi 3. peatükis
on inkarneerunud Jeesus Maa peal ristimisvees ja taevast kõlab Isa hääl.
See hääl ei tule Jeesuse kõhust.
Tema peale laskub tuvi kujul Püha Vaim.
Seepärast pole see unitaarne visioon õiglane Piibli ilmutuse suhtes.
Õpetus Kolmainsusest lahendab Piibli ilmutuse selle kohta,
et on üks Jumal, kes on ilmutanud end kolmes isikus,
nii et iga isik on tõeline Jumal,
kuid siiski pole jumalaid kolm, vaid ainult üks.
Vahel kuuleb süüdistust,
et see üks ja kolm Jumalat on täiesti ebaloogiline.
Me ei ütle, et on kolm Jumalat, kes on üks Jumal.
Ütleme, et on üksainus Jumal, aga kolm isikut.
Siin pole muud järjekindlat probleemi,
kui öelda näiteks, et sul on apelsin, kus on kolm seemet.
Jumala ja isikute kategooriaid ei tohi segi ajada.
Poeg on tõeline Jumal, Püha Vaim on tõeline Jumal,
Isa on tõeline Jumal. Ometi pole kolme erinevat Jumalat.
On kolm erinevat isikut, kuid üksainus jumalik olemus.
Kui keegi selles ikka veel kahtleb, siis on Piiblist lihtne näidata,
et Jumal on üks. Seal öeldakse: "Issand, sinu Jumal on üks" jne.
Ei vaielda ka selle üle, et Isa on Jumal.
Vaidlus algab Jeesuse üle: Kas Jeesus on täiesti Jumal?
Räägime kohe Pühast Vaimust,
aga Isa on Jumal, Poeg on Jumal ja Püha Vaim on Jumal.
Selline see õpetus ongi - üks Jumal, kolm isikut.
Kust sa Piiblist näitad, et Poeg on Jumal?
Esmalt meenub klassikaline piiblisalm
Johannese evangeeliumi 1:1.
Võime seda vaadata. Jh 1:1-3.
Kasutan 1938. a tõlget, kuna see on mulle tuttavam.
"Alguses oli Sõna ja Sõna oli Jumala juures
ja Sõna oli Jumal."
Johannes hakkab seda avama ja ütleb:
"Seesama oli alguses Jumala juures. Kõik on tekkinud tema läbi,
ja ilma temata ei ole tekkinud midagi, mis on tekkinud."
Sõna, kes on Jumal, kes on Jumala ehk Isa juures.
Johannes eristab siin kaunilt,
et Sõna pole sama isik kes Isa, kelle juures Sõna on.
Hiljem öeldakse, et Sõna sai lihaks. Ta on seega Poeg, kes on Taevas.
Eriti Jehoova tunnistajad, kuid teisedki püüavad väita,
et algkeeles pole siin määravat artiklit.
Kuid see ei oma siin mingit tähtsust.
Asi on selles, et lause ehitus on täiesti vaieldamatu.
Logos, kes on Jeesus, on sõna peamises mõttes Jumal.
Lisaks võrdsustab Jeesus end Johannese evangeeliumis,
näiteks 5. peatükis, Jumalaga.
Tema vastased ütlevad 18. salmis:
"Siis otsisid juudid veel enam võimalust teda tappa,
sellepärast et ta oli lisaks hingamispäeva rikkumisele
nimetanud Jumala oma Isa olevat." Siin öeldakse isegi 'oma Isa'.
See on algkeeles jõuline väljend.
See rõhutab, et Jumal on Jeesuse enda Isa.
Nii teeb Ta end Jumalaga võrdseks. Johannese evangeelium on seda täis.
Lisaks enda jumalusega seostamisele
ütleb Jeesus, et teeb tegusid, mida Jumal teeb.
Johannese evangeeliumi järgi on Ta olnud maailma Looja.
Seda teeb vaid Jumal.
Ta andestab patud. Ainult Jumal võib patte andeks anda.
Ta äratab surnud üles. Johannese 5. ptk.
Vaid Jumal äratab viimasel päeval surnuid ellu. Jeesuski teeb seda.
Pole juhus,
et Johannese evangeelium algab ja lõpeb kõrgkristoloogiaga.
"Sõna on Jumal" ja Toomas hüüatab: "Mu Issand ja mu Jumal."
See polnud mingi "Oh, my God" ahhetus,
vaid kõrgkristoloogiline tunnistus.
Roomlaste 9:5 räägib apostel Paulus Messiast,
kes on liha poolest Aabrahami seeme,
kuid kõrgesti ülistatud Jumal üle kõige.
Heebrealaste 1. ptk on Jeesuse osalt tõeliselt huvitav.
Nii 1. kui 2. peatükis näidatakse,
et Jeesus on kõrgem kui inglid ja suurem kui Mooses.
Miks kõrgem kui inglid?
Sest Heebrealaste 1. peatükis
nimetab Jumal-Isa ise Poega Jumalaks.
See on äärmiselt tähtis.
Võtsid tõestuseks Johannese ja Pauluse;
võime võtta ka Peetruse ja teisi,
kuid siin tunnistab Jumal ise.
Võime isegi küsida, mida Jumal ise sellest asjast arvab.
Kas Poeg on Jumal?
8. salmis ütleb Jumal Pojale:
"Sinu troon, Jumal, seisab igavesest ajast igavesti."
Ja 10. salmis jätkab Isa Jumal:
"Sina, Issand, oled alguses rajanud maa."
Algkeel viitab Jesaja 44. peatükile, kus kasutatakse sõna 'Jahve'.
Jeesus on see Jahve, kes on loonud maailma.
"Taevad on su kätetöö. Need hävivad, aga sina jääd seisma,
kõik nad kuluvad nagu kuub ..." jne.
Poeg ei ole lihtsalt mingi jumalus.
See pole lihtsalt mingi tiitel, mis sarnastab Teda Jumalaga.
Ta on Vana Testamendi Jahve.
Teame Piibli ilmutusest, et Jahve kõrval pole teist Jumalat.
Seepärast toob õpetus Kolmainsusest,
sellisena nagu see hiljem vormiti,
kõik need piiblisalmid kokku ja tõdeb seda ilmutuse valguses.
Kui tahame uskuda seda, mida Piibel Jumala kohta ilmutab,
siis Jumal on üks, kuid Jumalas on kolm isikut.
Ja Poeg on sama palju too Jahve, keda ilmutab Vana Testament.
Teoloogid, kes koostasid ntks Nikaia usutunnistuse,
kus pannakse kindlalt paika, et Jeesus on Jumal Jumalast,
sama palju Jumal kui Isagi,
ei mõelnud seda kõike välja,
vaid tõstsid Piiblist täpselt esile sealoleva Jumala.
Meil pole tänses saates aega süveneda Nikaia debattidesse,
kuigi see oleks väga huvitav.
Seal näeb, miks kasutati teatud termineid ja kuidas arutelu käis.
Nikaia kirikukogu kohta on kõik dokumendid olemas.
Kui kunagi Jehoova tunnistajatest raamatut kirjutasin,
kuigi küsimus Kolmainsusest ei puuduta üksnes neid, vaid ka teisi,
ntks islamit, unitaarlasi või ainsusnelipühilust,
siis pidin uurima Nikaia vestlusi. Märkasin, et need, kes tulid Nikaiasse
lahendama küsimust Jeesuse jumalikkusest,
lugesid Piiblit algkeeles.
Nad ei toetunud tõlgetele. Nad lugesid kreeka ja heebrea keeles.
Nad põhjendasid Pühakirjaga, miks Jeesus on tõeline Jumal.
Nad pidid olema õiglased selle suhtes,
et kui öelda: Usume, mida Jumal on enda kohta ilmutanud
ja usume monoteistlikult, et Jumal on üks,
aga Jumalas on kolm erinevat isikut: Isa, Poeg ja Püha Vaim.
Õpetus Kolmainsusest tegeleb ka nendevaheliste suhetega.
Mis on Isa roll, mis on Poja roll ja Püha Vaimu ülesanne jne?
Vaid nemad kolm teevad Piiblis seda, mida teeb Jumal.
Püha Vaim osaleb loomises, inglid ja inimesed ei loonud midagi.
Isa, Poeg ja Püha Vaim on ühiselt Looja ja pattude andestaja.
Ometi on erinevusi isikute rollide vahel lunastuses.
Isa on kavandanud lunastuse, Poeg teostab selle ristil,
Püha Vaimu mõjul saab inimene päästetud ja sünnib uuesti.
See, kes ristil sureb, pole ei Isa ega Püha Vaim.
Kui mõtleme praktilisele palveelule,
siis õpetus Kolmainsusest selgitab asju.
On õige tänada Jeesust selle eest, et Ta meie eest ristil suri.
Kuid oleks vale tänada Püha Vaimu selle eest, Ta mu eest ristil suri.
Püha Vaim ei surnud.
Ka Isa ei surnud minu eest ristil mu pattude lepitamiseks.
Poeg suri Kolgata ristil.
Ja ometi tegutsevad kõik kolm isikut alati koos.
Läheme kolmanda isiku juurde, kes arutelus tihti kõrvale jääb.
Oled näidanud, et Isa on Jumal ja Poeg on Jumal.
Aga kuidas on lood Püha Vaimuga? Siin on kaks küsimust.
Mõned eitavad sedagi, et Ta üldse isik on
ja räägivad mingist Jumala energiast või ebaisikulisest jõust.
Piibel õpetab, et Ta on isik
ja sama palju Jumal kui Isa ja Poeg.
Jeesus ise kasutab Johannese 14. ja 16. peatükis
Pühast Vaimust rääkides rõhutatult isikulist asesõna 'tema'.
Kuigi sõna 'vaim' on algkeeles sootu,
kasutab Ta meessoost asesõna.
See ei tähenda, et Püha Vaim oleks mees vms.
Asi pole soos, vaid selles, et siin rõhutatakse Püha Vaimu rolli.
Lisaks sellele öeldakse Apostlite tegude 13. peatükis,
kus prohvetid ja õpetajad Antiookias Issandat teenisid ja paastusid,
et Püha Vaim ütles neile:
"Eraldage mulle Barnabas ja Saulus
tööle, milleks ma olen nad kutsunud!"
Ja hiljem saadeti nad Püha Vaimu poolt teele.
Kui Püha Vaim poleks isik, kuidas saaks Ta öelda:
"Eraldage nad mulle tööks, kuhu ma nad olen kutsunud"?
See on vaid üks näide.
Ka Roomlaste 8. peatükis on koht, kus öeldakse,
et Vaim ise tuleb appi meie nõtrusele.
Roomlaste 8:26.
"Me ju ei tea, kuidas palvetada, nõnda nagu peab,
kuid Vaim ise palub meie eest sõnatute ägamistega.
Aga südameteuurija teab, mida Vaim taotleb,
sest Jumala tahtmise järgi palub ta pühade eest."
Mingi ebaisikuline jõud ei palveta isikuna teise isiku poole nii,
et too mõistab, mida ta mõtleb. - Mis Vaimul mõttes on.
Õige. Sellele võiks lisada 1. Korintlaste kirja 2. peatüki,
kus Paulus räägib sellest, et "Kes inimestest teab inimese mõtteid
peale inimese vaimu, kes temas on?"
Ta viitab sellele, et meil on filosoofide väitel
nn esimese isiku kogemus mina-olemisest.
Tean, et minu praegused mõtted pole sinu mõtted.
Need võivad samad mõtted olla, kuid need pole sinu mõtted.
"Samuti ei tea keegi Jumala mõtteid peale Jumala Vaimu."
Samamoodi on jumaluses Vaim see, kes on nö Jumala sisemus.
Ta teab, mis Jumalal mõttes on ja Ta on osa jumaluse olemusest
nagu inimese vaim on inimese lahutamatu osa.
Kui Jumala Vaim on isik, mis on nüüd selge,
siis Jumala Vaim on Jumal?
Vanast Testamendist võiks tuua esile, kuidas Jumala Vaim töötab.
Ta teeb kõike, mida Jumal teeb.
Kõike, mida seostatakse Jumala tegudega,
seostatakse ka Jumala Vaimuga, mitte ntks loodud olenditega.
Uues Testamendis, Apostlite tegude 5. peatükis
on traagiline lugu Ananiasest ja Safiirast.
Peetrus ütleb, et kui nad valetasid Pühale Vaimule,
ei valetanud nad inimestele, vaid Jumalale.
Tõdesime juba, et Püha Vaim on isik.
Pühale Vaimule valetamine on Jumalale valetamine.
Mingile energiale ei saa valetada. Kas oled proovinud? - Ei.
On üks koht,
kus saab ühendada mõtet Kolmainsusest,
kus kõik, nii Isa, Poeg kui Püha Vaim, on üks Jahve, üks jumalik olend.
Üks huvitavamaid piiblitekste
on Johannese evangeeliumi 12. peatükis.
Jeesus viitab siin Vana Testamendi kirjutistele.
Kolmainsuse õpetuse seeme või mõte sellest
on juba Vanas Testamendis.
Johannese 12. peatükis tsiteerib Jeesuse Jesaja 6. peatükki,
kus Jahve, Issand, ilmub prohvet Jesajale.
Ta kuuleb: Püha, püha, on Issand Jumal Sebaot jne.
Templi künnised vabisevad jms.
Tasub lugeda Jesaja 6. peatükki, kuidas Issand ilmub.
Pole kahtlustki, et tegu on Jumalaga.
Johannese 12:37-41: "Ehkki Jeesus oli nende silma all
teinud nii suuri tunnustähti, ei uskunud nad siiski temasse,
et läheks täide prohvet Jesaja sõna, mis ta oli öelnud."
Ja nüüd tsiteeritakse Jesaja 53. ja 6. peatükki.
"'Issand, kes on uskunud meie kuulutatut?
Ja kellele on ilmutatud Issanda käsivart?'
Seepärast nad ei suutnud uskuda, et Jesaja oli veel öelnud:
'Ta on pimestanud nende silmad ja teinud nende südame kõvaks,
et nad silmadega ei näeks ja südamega ei mõistaks ega pöörduks,
et ma parandaksin neid.'
Seda ütles Jesaja, sest ta nägi Jeesuse kirkust ning rääkis temast."
Jesaja nägi nägemuses Jumala ilmumist.
Ei mingit kahtlust, et seal oli Isa, kuid ta nägi Jeesuse kirkust.
Tuleme Apostlite tegudesse ja selle päris lõppu.
Apostel Paulus tsiteerib seal sama nägemust, mida näeb Jesajas.
Ta kahetseb, et juudid pole tema jutlust vastu võtnud.
Apostlide tegude 28. peatükis on ta tunnistanud Jumala kuningriigist
alates Moosesest ja prohvetitest, et neid Jeesuse suhtes veenda.
"Ja ühed lasksid end öeldust veenda, teised aga ei uskunud.
Jõudmata omavahel üksmeelele, lahkusid nad,
kui Paulus oli öelnud neile selle sõna:
Püha Vaim on hästi rääkinud ..." Mingi ebaisikuline olend ei teeks seda.
" ...prohvet Jesaja kaudu teie isadele: Mine selle rahva juurde ja ütle:
Kuuldes te kuulete ega mõista, ja vaadates te vaatate ega näe.
Sest selle rahva süda on paadunud
ja nad kuulevad kõrvadega raskesti ja pigistavad oma silmad kinni ..."
Ta tsiteerib täpselt sama Jesaja 6. peatükki,
kus Jesaja näeb Jeesuse kirkust ja kuuleb Püha Vaimu häält.
Selles samas kohas, kus öeldi: Püha, püha, püha on Vägede Issand,
on kohal Isa, Poja kirkus ja Püha Vaimu kõne.
Minu meelest tegutseb seal kogu Kolmainsus.
See on Vanas Testamendis ja avatakse meile Apostlite tegudes.
Täpselt nagu viitasid varem Jeesuse ristimisstseeni juures,
et Isa hääl tuli Taevast; Jeesus, kes oli Jumal inimese kujul,
kes oli inimeseks ja lihaks saanud, ristiti,
ja Püha Vaim langes Tema peale.
Teisisõnu on siin kolm isikut, kes on kõik ühepalju jumalikud.
Ka vastav tekst Heebrealaste kirjas näitab, et Püha Vaim on Jahve,
Jumal, kes räägib Vanas Testamendis
Heebrealaste 10:15-16.
"Seda tunnistab meile ka Püha Vaim pärast seda, kui ta oli öelnud:
See on leping, mille ma teen nendega pärast neid päevi, ütleb Issand:
ma annan oma seadused nende südamesse
ja kirjutan need nende mõistusesse." Kes räägib? Püha Vaim, kes ütleb:
Teen uue lepingu. Ja Issand, Jahve: Panen oma seaduse neile südamesse
Taas kord Isa, Poeg ja Püha Vaim. Püha Vaim on tõeline Jumal.
Need terminid leiab ka Nikaia usutunnistusest.
Äärmiselt huvitav. Oleme saanud seda näidata
ja kui keegi tahab rohkem lugeda, siis su raamat on vist veel saadaval.
Kui viitad Vahitorni raamatule, siis seal ma neid asju palju ei puuduta
aga see tasub hankida, kuna räägib Jehoova tunnistajatest.
Mul on kolmel CD-plaadil õpetussari
pealkirjaga "Kolmainsusest arusaadavalt."
Käsitlen seal vastuväiteid Piiblile,
mida esitavad anti-trinitaarsed liikumised.
Vastan piiblitekstidele, kus Jeesus ütleb: "Isa on minust suurem" jne.
Käsitlen sedagi, kuidas ilmneb esimeste kirikuisade tekstides
Isast, Pojast ja Pühast Vaimust koosnev jumalikkus
ja kuidas esineb seal kolmainsuse terminoloogia
juba kaua enne Nikaia kirikukogu.
Seda terminit ei kasutatud esimest korda Nikaias,
vaid juba vähemalt sajand enne seda.
Kas veebilehelt patmos.fi leiab su õpetussarja? - kuvajasana.fi
"Kolmainsusest arusaadavalt".
Meil on veel kolm minutit aega. Lõpetuseks veel üks tähtis asi.
Kui küsitakse, miks see tähtis on,
siis vaatleme veel üht põhjust.
Kui Jeesus ristil suri, ütleme, et Ta lepitas kogu maailma patud.
Aga kui Ta oleks vaid inimene,
oleks Ta ehk kõige rohkem omad patud lepitanud.
Neid tal polnud, nii et kõige enam
oleks Ta saanud lunastada ühe inimese patud.
Aga kuna Ta on Jumal, öeldakse Apostlite tegudes karjastele:
"Et te karjastena hoiaksite Jumala kogudust,
mille ta on saanud iseenese vere läbi."
Näeme siin, et küsimus Kolmainsusest
ei ole puhtalt teoreetiline,
kuigi sellest võib alguses raske aru saada olla.
See püüab olla õiglane piiblitekstide suhtes
ja selle mõju võib ulatuda ka usu tuumküsimusteni.
Näiteks, kuidas on meid lunastatud.
Kui Jeesus oleks olnud vaid inimene,
ei saaks Ta endas ühendada inimkonda ja jumalikkust
ning inimest Jumalaga ühendada inimeste pattude lepitamisega
ning Jumalat inimestega osadusse tuua.
See on suurim tees, mille esitas kirikuisa Atanasius,
kes astus Nikaia ajal vastu Areiosele
oma teoses De Incarnatione Verbi Dei ehk Jumala Sõna lihakssaamisest
ja rõhutab jätkuvalt,
et Ta peab olema ühes isikus tõeliselt Jumal ja tõeliselt inimene,
et Jumalat ja inimest ühendada.
Muidu oleks ristisurm jäänud ajaloos vaid huvitavaks märtrisurmaks.
Aitäh, Pasi Turunen, et rääkisid neist ülimalt tähtsatest asjadest.
Kui keegi tahab rohkem teada,
võib tellida sinu õpetussarja "Kolmainsusest arusaadavalt".
Õnnistust sinu ellu ja õnnistust teilegi, head vaatajad!
Hoiame kinni Piibli õpetusest,
et Jumal on üks kolmes isikus - Isa, Poeg ja Püha Vaim.
Õnnistatud nädalat! Kohtume nädala pärast Piiblikohvikus!
Televisioonitöö on koostöö.
Kui minul on stuudios külaline,
on kaamerate taga ja mujal veel mitmeid teisi tegelasi.
Seda tööd ei saa teha ilma teisteta ega ka sinu abita.
Võid toetada TV7 Eesti tööd,
helistades annetustelefonil 900 1777.
Kõne hind on 7 eurot.
Lisainfo: www.tv7.ee
Piiblikohviku saadet saad toetada
ekraanilolevate pangakanalite kaudu.
Õnnistust sinu ellu!
Tõlge: Monika Jaaguri